GiliGold/VAD_KnessetCorpus huggingface dataset:
יעקב מרגי: אבל אני הודעתי מהרגע הראשון שזה בפיקדון זמני, זה לא שלי, לא אחמוד בזה, ברגע שיבקשו ממני אתן את זה בלב שלם ובנפש חפצה, עשיתי זאת.
יעקב מרגי: אני רוצה לומר שנתרמתי יותר ממה שתרמתי, כך אני מרגיש ב-3 חודשים האלה.
יעקב מרגי: שוב תודה לכם החברים על האמון ונמשיך לעבוד בוועדת הכנסת ונסייע לדוד, שאני מאמין שעם הידע והניסיון הפרלמנטרי שלו יעשה את זה בחן, בכישרון מוצלח ואנחנו נעמוד לימינו, בהצלחה דוד.
יעקב מרגי: תודה לך היושבת ראש.
דליה איציק: תודה לך, חבר הכנסת אפללו ואחר כך חבר הכנסת גדעון סער.
מוחמד ברכה: אני רוצה לברך את יושב הראש הנכנס ולהודות ליושב הראש היוצא, אני נאלץ לצאת.
אלי אפללו: ראשית אני רוצה להתייחס לחבר הכנסת יעקב מרגי שיש לי להגיד לו רק תשבחות, אני חושב שכולם פה חושבים את מה שאני אומר: מגיעה לך תודה מיוחדת.
אלי אפללו: כיו"ר הקואליציה באמת שמחתי לעבוד אתך,
אלי אפללו: אני חושב שלא היה מישהו יותר הוגן, יותר קואופרטיבי.
אלי אפללו: אין לי הרבה מה להוסיף מעבר להגיד לך: תודה מקרב לב.
אלי אפללו: ליושב ראש הנכנס דוד טל, ידידי, אני מאחל לך עבודה פוריה, קשה, שעומדת בפנינו כמו שאמרה יושבת ראש הכנסת.
אלי אפללו: יש לנו את חוק ההסדרים, שמעתי את מה שהיא אמרה בקשב רב ואת מה שהיא אומרת.
אלי אפללו: כמובן שאנחנו בקואליציה מגבים אותה במלוא מובן המילה.
דליה איציק: גם באופוזיציה מגבים אותי.
אלי אפללו: אני דיברתי בשם הקואליציה.
דליה איציק: יש המלחשים שבאופוזיציה מגבים אותי יותר.
אלי אפללו: יש לך גיבוי מלא למה שאת אומרת ואת יודעת את זה, שוחחנו על כך אתמול בלילה.
אלי אפללו: דוד טל, אני רוצה להזכיר שמי שלימד אותי את הצעדים הראשונים בכנסת, מה זה דקות, מה זה זמן כזה ואחר בכנסת היה דוד טל, והיום מזדמן לי להכיר לו תודה על מה שהוא עשה בצעדים הראשונים שלי בכנסת.
אלי אפללו: למדתי ממנו, נעבוד ביחד ואני מאחל לו הצלחה כי אני בטוח שהוא יעשה את זה בצורה הכי טובה שיכול להיות.
דליה איציק: תודה רבה, חבר הכנסת סער.
גדעון סער: תודה גברתי היושבת ראש, מכובדי, היו"ר הנכנס והיו"ר היוצא.
גדעון סער: בפתח הדברים אתייחס לדברי יושבת ראש הכנסת בעניין הגיבוי.
גדעון סער: הציפייה שלנו באופוזיציה היא שאת תגבי אותנו.
גדעון סער: ולמה אנחנו מצפים שאת תגבי אותנו?
גדעון סער: קודם כל כי אנחנו במיעוט.
גדעון סער: ומיעוט תמיד צריך גיבוי.
דליה איציק: זה שאתה מגיע להכרה שאתה במיעוט זה הרבה מאוד.
דליה איציק: סוף סוף זה קרה לך.
זהבה גלאון: גדעון סער מבין סוף סוף מה זה להיות מיעוט נרדף.
גדעון סער: אנחנו במיעוט, על אף שאנחנו צודקים.
גדעון סער: זה קרה פעמים רבות בהיסטוריה שהצדק היה עם המיעוט וזה קורה פעם נוספת, ועל כן הגיבוי דרוש לנו.
גדעון סער: אבל יש עוד סיבה.
גדעון סער: כאשר את נבחרת הייתה עמדת קואליציה לתמוך בך, אבל בניגוד לקואליציה שבחרה על פי החלטה קואליציונית, אנחנו תמכנו בך מבחירה וזאת סיבה טובה לתת לנו גיבוי.
גדעון סער: אני רוצה לומר ליושב ראש הנכנס וליושב ראש היוצא.
גדעון סער: ליושב ראש היוצא שיושבת ראש הכנסת תיארה בצורה קולעת את האישיות שלו.
גדעון סער: אפיינו אותו 2 תכונות במילוי התפקיד, האחת זה מה שמאפיין אותו בכלל - נועם הליכות.
גדעון סער: התכונה השנייה שזה מאוד חשוב בוועדה הזאת ספציפית וזה גם השפיע על האווירה בדיונים – הניסיון שלו תמיד להגיע להבנות אם אפשר, לא תמיד אפשר.
גדעון סער: אני חושב שגם הרוח שלו אפשרה פעמים רבות להגיע להבנות.
גדעון סער: לגבי היושב ראש הנכנס - הוא חבר שלי.
גדעון סער: אני שמח בשבילו כחבר, לא רק כחבר הבית אלא כחבר.
גדעון סער: הייתה לי איתו עבודה משותפת לא רק בכנסת אלא גם בוועדת הבחירות המרכזית.
גדעון סער: הוא באמת מהפרלמנטרים הטובים בכנסת הזאת.
גדעון סער: גם עם ניסיון קודם כיושב ראש ועדה חשובה.
גדעון סער: אני יכול לומר שאותן תכונות שמאפיינות את חבר הכנסת מרגי מאפיינות גם אותו.
גדעון סער: לכן אני מאחל לו בהצלחה כי ההצלחה שלו היא ההצלחה שלנו.
דליה איציק: תודה, חברת הכנסת גלאון.
זהבה גלאון: גברתי היושבת ראש, היושב ראש היוצא, אני חייבת לומר שיש לי רק מילים טובות לומר על חבר הכנסת מרגי ואל יהיה קל הדבר בעיניכם שיש לי רק מילים טובות.
זהבה גלאון: קשה מאוד להיות יושב ראש ועדה זמני.
זהבה גלאון: זה סוג של פיקדון, אפשר להעביר אותה, כבר ראינו יושבי ראש.
זהבה גלאון: ברצינות, בהתייחסות ואני חייבת להסכים עם חבר הכנסת סער, הניסיון להגיע לפשרה, שכולם ייצאו בסדר, שכולם יחושו תחושה טובה, זו תכונה שאני מאוד מעריכה ואני חושבת שעשית עבודה מצוינת.
יעקב מרגי: אני אתחיל להאמין בסוף.
זהבה גלאון: במה שאני אומרת בהחלט כן.
זהבה גלאון: גברתי היושבת ראש, אני מקווה שזה לא עושה לו נזק אבל חבר הכנסת דוד טל הוא חבר שלי, כך אני מרגישה.
זהבה גלאון: כשנכנסתי לכנסת חבר הכנסת טל כבר היה חבר כנסת ותיק, יושב ראש ועדה.
זהבה גלאון: אני חושבת שהוא אחד מחברי הכנסת הבקיאים ביותר ברזי התקנון לפני ולפנים.
זהבה גלאון: אבל אני חושבת שהדבר המרכזי מעבר למקצועיות זה האישיות שלו.
זהבה גלאון: אין אצלו ימין ושמאל, אופוזיציה וקואליציה.
זהבה גלאון: בדרך כלל אנחנו כחברי כנסת באופוזיציה, או לפחות במפלגה שלי, נוהגים להצביע נגד מינויים של קואליציה.
זהבה גלאון: כי ככה זה.
זהבה גלאון: לא במקרה כל חברי הכנסת של הוועדה הזאת, אופוזיציה וקואליציה כאחד התייצבו כאן להביע אמון בחבר הכנסת טל, הוא הרוויח את זה ביושר.
זהבה גלאון: אני חושבת שהוא מגלם באישיות שלו מן פתיחות לעובדה שאומנם לקואליציה יש את הכוח והיא נהנית מהיכולת למשול, אבל ההתחשבות בחברי האופוזיציה, כמו שכבר ראיתי אותו בפעולה לא אחת, היא דבר ראוי להערכה ואני מאחלת לך הצלחה רבה.
דליה איציק: תודה רבה, חבר הכנסת בן ששון, אחריו חבר הכנסת שרוני, חבר הכנסת גפני ובכך נסיים.
מנחם בן-ששון: 3 משפטים קצרים.
מנחם בן-ששון: האחד לכבודו של ר' יעקב מרגי.
מנחם בן-ששון: אני מתחיל את השבוע עם פרשת שבוע שלו ואני מציע לכם לקרוא את הספר שלו שכתוב בחן רב.
מנחם בן-ששון: טוב להתחיל שבוע, אנחנו עומדים לפני עקידת יצחק, מי שלא הספיק לקרוא את פרשת לך לך, תראו כיצד יתחיל שבוע אחר בפרשת וירא עם ראייה שלו מה קורה שם ע המלאכים.
מנחם בן-ששון: אומר המדרש, למי צריך לשמוח יותר?
מנחם בן-ששון: לאונייה שיוצאת לנמל או לאוניה שנכנסת לנמל.
מנחם בן-ששון: לכאורה אנשים שמחים כשאונייה יוצאת, מנפנפים לה לשלום ולא שמחים כשאונייה נכנסת.
מנחם בן-ששון: שישמחו כשאונייה נכנסת, שהיא נכנסת בשלום אחרי שהייתה בימים גדולים והיו סערות גדולות והיא הצליחה להגיע בשלום.
מנחם בן-ששון: זה בדיוק מה שאתה, אנחנו שמחים על סיום כהונה קצרה, כל כך נעימה, זאת השמחה הגדולה.
מנחם בן-ששון: דוד, שנינו היינו בעין שיירה שלא הזמנו אותה והיא לא הייתה קיימת.
מנחם בן-ששון: זאת אומרת, מסביב ציינו מלחמת איתנים בינו לביני ואנחנו לא ידענו במה מדובר, לפחות לא במלחמה אישית.
מנחם בן-ששון: נכנסתי לכנסת על טופס שדוד טל נתן לי.
מנחם בן-ששון: זה הטופס שלו, אחרי זה הוא הלך לחפש טופס אחר.
מנחם בן-ששון: לדוד טל יש 10 דיברות ברורות מאוד שלא אגיד אותן עכשיו, של עשה ולא תעשה, לפחות כך אני כתבתי אותן בכנסת.
מנחם בן-ששון: אתם מבינים גם מה נשאר מ-10 הדיברות האלו לפוליטיקאים?
מנחם בן-ששון: אנוכי, ולא יהיה לך.
מנחם בן-ששון: אבל, מבחינת החיים האמיתיים, יש 10 דיברות מאוד ברורות.
מנחם בן-ששון: 10 הדיברות הללו הן עוד פעם להנחות ועוד פעם להנחות, כולל בישיבה של אתמול, להסביר כיצד אדם יכול לקבל רשות דיבור כשאין לו רשות דיבור, זה מצליח תמיד.
מנחם בן-ששון: לכן אני אומר לעצמנו את מה שנאמר מאז ומתמיד, מה אומר המשמר היוצא למשמר הנכנס?
מנחם בן-ששון: מי ששיכן שמו בבית הזה הוא ישכן שמו ביניכם ותשרור ביניכם אהבה, אחווה, שלום ורעות.
מנחם בן-ששון: שתשרור בינינו.
דליה איציק: אמן.
דליה איציק: חבר הכנסת משה שרוני, בבקשה.
משה שרוני: אני רוצה להגיד תודה עבור התקופה שחבר הכנסת מרגי היה יושב ראש הוועדה, הוא ניהל את הוועדה בצורה חברית, עניינית ואני מאחל המשך דרכך כפי שאתה רוצה.
משה שרוני: לדוד טל אני רוצה לאחל הצלחה.
משה שרוני: אני יודע שהוא ותיק, אני יודע שהייתי יושב ראש חטיבת גמלאי השלטון המקומי בזמן שהוא היה יושב ראש ועדת העבודה, הרווחה והבריאות בנושא הגמלאות.
משה שרוני: הוא הוכיח לאוצר כמה שהם מרמים כשהם אמרו שיש 260 מיליארד גירעון בקופות - דוד טל הוכיח את ההיפך.
משה שרוני: אני מאחל לך הצלחה ותזכור, הכסא הזה הוא פלא, מכאן אתה מגיע לשרות.
משה שרוני: כבר יש לנו דוגמא.
משה שרוני: בגלל זה מרגי לא נלחם להישאר כי הוא לא רוצה להיות שר.
משה שרוני: הרבה הצלחה ושיתוף פעולה וזה הדבר החשוב ביותר.
דליה איציק: תודה רבה, חבר הכנסת גפני ויסיים חבר הכנסת דוד אזולאי, ואז נעשה השקת כוסית ונסיים.
משה גפני: גברתי היושבת ראש, יש בכנסת דקות מסוימות בהן מעבר לסערות ולויכוחים - רגעים שהכנסת מתגלה בכבודה.
משה גפני: הזכיר את זה גדעון סער, זה היה כאשר נבחרת להיות יושבת ראש הכנסת שהיה קונצנזוס בעניין לא מתוך שום דבר אחר אלא מתוך החלטה של הסיעות.
משה גפני: גם ברגע זה, בחילופי יושבי הראש, כל מה שנאמר פה אני מעריך שנאמר בכנות וגם אני סבור כך.
משה גפני: חבר הכנסת מרגי הוא חבר כנסת עם נועם הליכות, להוציא מקרים שבהם אני מוציא אותו מהכלים אבל זה ממש פרט שלא מעיד על הכלל.
משה גפני: הליכותיו כפי שנאמר כאן הן בנועם, הוא עושה את הדברים באופן הגון, הוא קיבל את התפקיד כפיקדון וללא שום בעיה, כאשר הוחלט מי שימלא את התפקיד הוא נתן אותו, כפי שהוא התבטא, בנפש חפצה.
משה גפני: לכן אני מברך אותו כמשמר היוצא.
משה גפני: חבר הכנסת טל שאני נמצא איתו הרבה שנים בכנסת, חבר כנסת הגון מאוד.
משה גפני: חבר כנסת שאני במשך כל השנים האלה נהנה, ואני מקווה גם בהמשך, לעבוד איתו.
משה גפני: הוא נהג בהגינות גם בתקופות קשות מבחינתו מבחינה פוליטית.
משה גפני: מה שהוא עשה, ואני לא רוצה לחזור על זה, הוא עשה באופן הכי מכובד והגון מבלי לפגוע באיש ומבלי לעשות דבר שיתפרש כהצמדות לכסא.
משה גפני: הוא התמודד כפי שאדם מכובד מתמודד ואכן הוא סמל ודוגמא בעניין הזה, לא כולנו עומדים בפיתוי.
משה גפני: והוא יודע לעשות את זה טוב.
משה גפני: אני מאחל לחבר הכנסת מרגי הצלחה, אני מאחל לחבר הכנסת דוד טל הצלחה.
משה גפני: גברתי היושבת ראש, אני מבקש ממך, אני יודע שאת עושה את העבודה, את אמרת את זה, את חוק ההסדרים, הביזיון הזה שייפסק, אבל חייב להיפסק כל הריטואל הזה.
משה גפני: גם בקריאה הראשונה שמכניסים עיזים – התופעה הזאת מבזה את הכנסת.
משה גפני: הם יודעים שבכנסת לא יעבור כזה חוק, למה מביאים אותו?
משה גפני: למה לא מקיימים את הדיונים הרבה קודם?
משה גפני: מביאים לפה ספר שאחרי זה מתחילים פה הויכוחים שמבזים את הממשלה, מבזים את הכנסת.
משה גפני: אם את יכולה כיושבת ראש הכנסת, השנה, להפסיק את התופעה הזאת ולהחליט שלשנה הבאה מחליטים מראש.
משה גפני: על הממשלה אנחנו לא סומכים, אנחנו יודעים.
משה גפני: שפשוט לא יבוא לכנסת ספר שמראש אנחנו יודעים שחלקו הגדול יצא או שיפוצל.
דליה איציק: תודה, חבר הכנסת דוד אזולאי.
דוד אזולאי: אני רוצה לברך את היושב ראש היוצא חברי חבר הכנסת יעקב מרגי שעשה כפי שאמרו כאן את מלאכתו נאמנה, ולא פעם הוא עשה את זה על חשבון הסיעה.
דוד אזולאי: אני באופן אישי שאלתי אותו, יש דברים יותר חשובים בסיעה, אבל מתברר שש"סניק זה ש"סניק - תמיד עושה מלאכתו נאמנה בלי לנטות ימינה או שמאלה.
דליה איציק: זו באמת סיעה מאוד חרוצה.
דוד אזולאי: לחברי חבר הכנסת דוד טל, אני רוצה לברך אותו ברכת הצלחה.
דוד אזולאי: עבדתי איתו בשיתוף פעולה בהיותו יושב ראש ועדת העבודה והרווחה.
דוד אזולאי: הוא עשה עבודה יוצאת מהכלל למען ציבור החלשים, כולם זוכרים אותו לטוב.
דוד אזולאי: חשבתי מה המכנה המשותף ליושב ראש היוצא וליושב ראש הנכנס - שניהם תלמידיו של מרן שאומר לנהוג הכל בדרכי נועם.
דליה איציק: תודה רבה, תחתום את הדברים חברת הכנסת רונית תירוש.
רונית תירוש: אני רוצה לומר כפוליטיקאית צעירה בתחום, מצאתי הרבה מאוד תחרות בפוליטיקה.
רונית תירוש: אני מאוד שמחה שנתקלתי בשני אנשים שבמקרה או לא במקרה יושבים כאן, גם דוד טל שאם אפשר לדבר על חניכה, הוא היה חונך לא רק שלי אלא של מרבית החדשים לפחות בסיעת קדימה, אני מניחה שגם בסיעות אחרות.
רונית תירוש: מהידע הרב שיש לו הוא נתן ברוחב לב, מה שלצערי לא עושים אחרים ואולי זה מסר גם לאחרים וגם לקדנציות הבאות.
רונית תירוש: אני אישית מאוד מודה לו וחושבת שהוא בהחלט ראוי לתפקיד הזה והתפקיד ראוי לו.
רונית תירוש: אני מאחלת לך הצלחה, על אף שרצית גם אני להיות פה, אבל אני מאחלת לך הצלחה, בכבוד.
רונית תירוש: לחבר הכנסת מרגי, אולי מרן באמת נתן חינוך טוב אבל הרבה נכונות לתת מהזמן, לתרום בעצות נבונות, מה שנקרא התורה שבעל פה ולא התורה שבכתב, שהיא מאוד מוגבלת.
רונית תירוש: אנחנו פה חיים הרבה על התורה שבעל פה ולכן אני מודה גם לך, אני מאחלת לך הצלחה וגם לדוד, וכן ירבו אנשים טובים כאלה בכנסת.
דליה איציק: הנה שיח ושיג מכובד מאוד לכנסת, מעניין מה התקשורת תיתן מזה.
דליה איציק: כי הרי אין פה סיפור כי כולם דיברו יפה ובאצילות נפש, ורונית שלא סוד שהיא רצתה מאוד את התפקיד ובאצילות נפש מביעה את הערכתה ואת תודתה.
דליה איציק: חברי חבריי הכנסת, אני רוצה להרים כוסית ולומר לחיים, בבקשה דוד.
דוד טל: ראשית אני מאוד מודה להצבעה של החברים, אני חושב שזו הצבעת אמון.
דוד טל: תסלחו לי על חוסר הצניעות אבל פעם מישהו אמר "זה שנים של עמל ודקות של אושר".
דוד טל: אני רואה את זה כשכר לגבי כל עבודה שלי בעבר.
דוד טל: אני רוצה להודות לכולכם על כך.
דוד טל: אני רוצה להודות ליושבת ראש שמאז שהיא יושבת ראש, וגם לפני כן, מערכת היחסים המשותפת שלנו הלכה והתהדקה ועכשיו זה יהיה כורח המציאות.
דוד טל: לגבי יעקב מרגי אני רוצה שאנשים יידעו, יעקב מרגי היה מועמד להיות שר, אם אתם לא יודעים, היה כפסע בינו לבין השרות וכשהיה צריך לוותר הוא ויתר גם ברוח אצילה.
דוד טל: אני מודה לך על הכושר והיכולת שהפגנת בניהול הוועדה הזאת.
דוד טל: אני חושב שעוד נכונו לו תפקידים.
דוד טל: האמת היא שמול עיני ראיתי כל הזמן את גדעון סער ואת רוני בראון כדמויות שינחו אותי לגבי ניהול הוועדה הזאת אבל אני כבר מודיע לכם: אני אהיה הרבה יותר רך, הרבה יותר סובלמטיבי, אני לא אהיה קשוח כמוהם.
דוד טל: אני אהיה קשוב לאנשי האופוזיציה מכיוון שבסך הכל אני יו"ר ועדה שמייצג מפלגה אבל אני צריך להיות קשוב גם לצרכים של חברי כנסת אחרים.
דוד טל: הגם שיהיו פעמים כנראה שאחתוך על פי דעת סיעתי או על פי הבנתי והכרתי אבל אשתדל שרוב הדברים ייעשו בהבנה ובשיתוף, כלל שזה יהיה אפשרי, עם רוב החברים בוועדה.
דוד טל: שוב, תודה רבה לכולם, לאחר שיושבת הראש תרים כוסית, נמשיך במהלך הדיון.
דליה איציק: לחיים! בהצלחה!
דוד טל: לחיים! ב.
דוד טל: בקשת הממשלה להקדמת הדיון בהצעת חוק מגן דוד אדום (תיקון מס' 6) (סמל האגודה), התשס"ח-2007 – לפני הקריאה הראשונה
דוד טל: על סדר היום, בקשת הממשלה להקדמת הדיון בהצעת חוק מגן דוד אדום (תיקון מס' 6) (סמל האגודה).
דוד טל: נציגי משרד הבריאות והחוץ נמצאים, בבקשה נציגת משרד הבריאות.
הילה מנור: מד"א הצטרפה לצלב האדום ביוני 2006, יש ועידה בג'נבה בנובמבר שהיא מופיעה שם כחלק מהארגון.
הילה מנור: יש כמה דברים שבעצם צרפו אותה לפנים משורת הדין בלי שעניין הסמל הוכנס עדיין לחוק, ובלי שאושר הפרוטוקול השלישי הנוסף.
הילה מנור: אנחנו מנסים לקדם את זה כמה שיותר מהר כדי שנוכל להשתתף בוועידה בנובמבר.
דוד טל: משרד החוץ, יש לך מה להוסיף על הנאמר?
עידו רוזנצוויג: המטרה היא לאשר את הפרוטוקול הנוסף השלישי בטרם הועידה שתהיה בנובמבר.
עידו רוזנצוויג: לצורך זה אנחנו מאוד רוצים לסיים את תהליך החקיקה כדי לאשר את זה בצורה מסודרת.
אסתרינה טרטמן: יש לי שאלה.
אסתרינה טרטמן: אני רוצה להבין מה המשמעות בשטח של הסעיף הזה?
אסתרינה טרטמן: הבנתי שצריך לתת סמל של מעוין לצד המגן דוד או בתוכו ויתקנו אותי אם אני שוגה.
אסתרינה טרטמן: אני רוצה להבין מה המשמעות בשטח, בארץ ובעולם - - -
דוד טל: הבנתי ש הצטרפות של מגן דוד לארגון העולמי - - -
אסתרינה טרטמן: אני מודה שטרחתי לקרוא את חוק.
אסתרינה טרטמן: יש כאן הוספת סעיף שלצד המגן דוד אדום שקיים היום, יוסף משהו, ציפיתי שנציגת מגן דוד תסביר את הדברים.
יצחק גלנטי: תתארו את זה, יש לכם דוגמא או משהו?
הילה מנור: אני לא נציגת מגן דוד, אני נציגת משרד הבריאות.
הילה מנור: מדובר פה על הסמל של המעוין האדום שהוא הסמל שמדינת ישראל הסכימה להתחבר אליו יותר.
הילה מנור: אבל אפשר לשים את המעוין האדום או לצד, או בתוך זה, אלו שתי האפשרויות.
אסתרינה טרטמן: האם הדבר הזה נכון לגבי הסהר האדום?
עידו רוזנצוויג: אין אגודת סהר אדום בישראל.
אסתרינה טרטמן: אין בישראל אבל אנחנו מתייחסים לאגודה הבין לאומית, והסהר האדום חבר באגודה הבין לאומית.
עידו רוזנצוויג: כיום קיימים 3 סמלים מבחינים שנובעים מאמנת ג'נבה.
עידו רוזנצוויג: הצלב האדום, הסהר האדום, והמעוין האדום.
עידו רוזנצוויג: מותר לכל אגודה חברה בארגון הצלב האדום הבין לאומי להשתמש באחד הסמלים האלה.
עידו רוזנצוויג: אגודות הצלב האדום העולמיות בכל מדינה המשיכו להשתמש בצלב האדום, אגודות הסהר האדום המשיכו להשתמש בסהר האדום, אגודות שיש להן סמלים שונים כמו מד"א – משתמשות במעוין האדום, או לצד או בפנים הסמל שלהן.
דוד אזולאי: אבל זה לא יבוא על חשבון הסמל של מגן דוד אדום?
עידו רוזנצוויג: לא, סמל מגן דוד אדום יישאר הסמל של מד"א.
דוד טל: תודה, יש עוד השגות או הבהרות?
דוד טל: תודה, מי בעד?
דוד טל: נא לספור.
ארבל אסטרחן: פטור לקריאה ראשונה.
דוד טל: 10 בעד, נמנעת אחת, ההצעה התקבלה, תודה, הישיבה נעולה.
דוד טל: רבותיי, אני מתכבד לפתוח את ישיבת הוועדה.
דוד טל: אני, לתומי, סברתי שתתנו לי 30 ימי חסד לפחות, אבל זה לא ניתן לי.
דוד טל: רבותיי, על סדר היום - בקשת יושב ראש הקואליציה כי ועדת הכנסת תמליץ על בחירת יושב ראש חדש לוועדת העבודה, לפי סעיף 10 לתקנון.
אחמד טיבי: אדוני, רק אתמול אתה נבחרת לתפקיד יושב ראש ועדת הכנסת.
אחמד טיבי: ברכנו אותך אתמול, אני חושב שזו היתה בחירה טובה.
אחמד טיבי: אני חושב שזה לא יהיה הוגן כלפיך דווקא לאלץ אותך לבצע כזאת הדחה כהחלטה ראשונה שלך, שאתה מקיים כיושב ראש ועדת הכנסת.
אחמד טיבי: ולכן, אולי צריך לשקול, אדוני היושב ראש, את הפניה של מספר חברי כנסת לדחות את ההצבעה היום ולהשאיר על כנו את המצב.
אחמד טיבי: שמעתי שיש גישושים ויש דיבורים בסיעת הגמלאים כדי להחזיר את המצב לקדמותו ולהשאיר אותו על כנו.
אחמד טיבי: גמלאים בדרך כלל צריכים כמה צעירים כדי לייעץ להם.
אחמד טיבי: זה מצריך יותר זמן, יותר מחשבה, יותר שיקול דעת.
דוד טל: אני מוכרח להתייחס לנושא הזה - אני, כדרכי, ואחרי הדברים היפים שנאמרו אתמול, חישקתם אותי.
דוד טל: אני לא יכול לסטות מדרכי משכבר הימים, אבל אני רוצה לומר שההודעה הזו בעצם מונחת על שולחן ועדת הכנסת, כבר כשבוע ימים.
דוד טל: יכולתי אתמול לקחת את ההודעה ולהקריא אותה מעל דוכן הכנסת, ואני חושב שאז הייתי ממלא את חובתי.
דוד טל: אבל אפשרתי, על פי בקשתו של חבר הכנסת סער, על פי בקשתו של שרוני ובתיאום -אני מוכרח לומר: בתיאום עם שרוני, הוא רצה לדעת מה אני מתכוון לעשות - ותיאמתי, והודעתי לשרוני, ואפשרתי לכל אחד מהם, אבל אני חושב שרק חבר הכנסת גדעון סער ניצל את ההזדמנות לדבר עם היועצות המשפטיות.
דוד טל: ולאחר שישבתי ודיברתי אתמול בלילה עם היועצות המשפטיות, וגם הבוקר, מצאנו שהדרך הנכונה שבה אנחנו הולכים כרגע היא דרך המלך, ואני חושב שלא יכולה להישמע שום טענה כנגד האקט הזה.
דוד טל: גדעון, בבקשה.
גדעון סער: אני רוצה לומר דברים לגוף ההליך ודברים לגוף ההדחה.
גדעון סער: לגוף ההליך: היה ניסיון לעקוף את ועדת הכנסת וועדת העבודה והרווחה וליצור תקדים מסוכן של הדחת יושב ראש ועדה מכהן מכוח אמון הוועדה שבראשה הוא עומד ולפי המלצת ועדת כנסת, במכתב של יושב ראש סיעה.
גדעון סער: אני חושב שכשהעיקרון החשוב של הנציגות הסיעתית מתנגש עם המסלולים הפורמליים שקבועים בתקנון הכנסת, דהיינו - צריכים ללכת באותה דרך שבסופו של דבר אנחנו הולכים בה והלכנו בה בדרך של חבר הכנסת ליצמן: אין דרך עוקפת לביצוע הדחות.
גדעון סער: ואדם שמכהן בראשות ועדה הוא לא רק איש נאמן של הסיעה שלו.
גדעון סער: יש לו תפקידים.
גדעון סער: ועדה זה דבר סטטוטורי, ורק הוועדה היא זו שיכולה להחליף אותו.
גדעון סער: ולכן אני שמח, ואני רוצה גם לומר מילה טובה ליועצת המשפטית, כי יש הרבה מאד אפשרויות, וניתן היה ללכת גם בדרך של הדחת בזק במליאה, שאורכה שניה - שאני חולק עליה ברמה המשפטית, אבל אני יודע שיש גם דעות אחרות.
גדעון סער: ואני חושב שעצם קיום הדיון הזה הוא דבר חשוב ביותר מבחינת הכנסת.
גדעון סער: עכשיו אני רוצה להגיד דברים לא ברמה המשפטית, אלא ברמה המהותית.
גדעון סער: היום בבוקר היתה הצבעה בוועדת העבודה והרווחה שבה הוחלט על הגדלת קצבאות הקשישים.
גדעון סער: ההצבעה הזו זכתה לרוב.
גדעון סער: אגב, אותה הצעה, כאשר היגיעה למליאה בקריאה הראשונה ובקריאה הטרומית, הצביעו בעדה פה אחד במספרים אדירים, מכל סיעות הכנסת.
גדעון סער: ותדעו לכם שאם, בסופו של דבר, המסר שייצא שבאותו בוקר שבה עברה ההצעה על קצבאות הקשישים - שעדיין המליאה צריכה לאשר אותה כדי שתיכנס לתוקף, באותו בוקר הודח על ידי הוועדה הזו - כי בלי התחנה הזו אי אפשר - אם המסר יהיה שבאותו בוקר שבו עברה ההצבעה בעניין קצבאות הקשישים בתמיכה של סיעות מהקואליציה, כמו סיעת העבודה, בתמיכה של סיעות האופוזיציה, אם המסר יהיה ששעתיים אחרי זה מדיחים יושב ראש ועדת עבודה ורווחה, אין לזה פרשנות אחרת חוץ מאשר סגירת חשבונות.
גדעון סער: ולכן אני אומר דבר אחד: כל מי שתמך או תומך בהגדלת קצבאות הקשישים, צריך להתנגד היום להדחתו של חבר הכנסת שרוני מראשות ועדת העבודה והרווחה.
גדעון סער: ואני גם רוצה לומר לכם שיכולים להיות שיבושים בהעברת החוק בקריאה השניה והשלישית במליאה, אם היום המזימה להדיח את חבר הכנסת שרוני תצליח.
גדעון סער: לכן אני מציע לכולם להצביע באופן אמיתי, להצביע לפי מצפונם.
גדעון סער: לא נכנסתי לענייני סיעת הגמלאים, לסעיף 9 לתקנון לגבי זכותה של סיעה.
גדעון סער: אני לא יודע אם החברים יודעים - סיעת הגמלאים בחרה להחליף.
גדעון סער: אנחנו החלפנו חבר שלנו בחבר הכנסת שרוני כדי שהוא יוכל להמשיך להגן על תפקידו כיושב ראש הוועדה, כי אנחנו רואים בזה, ברגע הזה, דבר שהוא מעל לעניין הסיעתי, ומגן על עניין מסוים - גם מבחינת תפקוד הכנסת וגם מבחינת העניין שעליו רוצים להדיח היום את חבר הכנסת שרוני.
דוד טל: למען הדיוק - ההדחה הזו לא נולדה היום בבוקר.
דוד טל: הבקשה להדחה או להחלפת היושב ראש מונחת כאן, על שולחן ועדת הכנסת כבר כשבוע ימים.
גדעון סער: על רקע החוק.
גדעון סער: אחרי הפעם הקודמת - -
דוד טל: החוק לא היה על סדר היום כשהיא היתה, הבקשה.
נסים זאב: ברשותך, אדוני היושב ראש, אני לא רוצה שתיווצר איזו מין אווירה שמי שמצביע בעד שרוני אז הוא מאמין בשרוני בכל - ביושרו, ביכולתו, או משנתו למען הקשישים.
נסים זאב: לנו אין ספק, אנחנו חושבים שמבחינת האיש כולם, כך אני חושב - אוהבים, מכבדים ומעריכים אותו.
נסים זאב: יש פה ויכוח פנים מפלגתי - -
גדעון סער: יורים ובוכים, יורים ובוכים.
נסים זאב: לא יורים ולא בוכים.
נסים זאב: אני חושב שזה ויכוח פנים מפלגתי, וההחלטה היא החלטה סיעתית בכלל.
נסים זאב: זה קשור למפלגה שלו.
נסים זאב: מה לנו ולוויכוח הזה?
נסים זאב: אני בטוח שמר שרוני לא היה רוצה חלילה וחס להתבזות פה ולקבל מצב של הדחה.
נסים זאב: בוודאי לא הסיעה שלו היו רוצים שזה ילך במסלול של הדחה.
נסים זאב: לכן אני חושב שכדאי לקיים את הדיון היום ושההצבעה תהיה ביום שני, ובינתיים אפשר לנהל משא ומתן שתהיה הסכמה מצד מר שרוני להעביר את השרביט לחברו, למי שהמפלגה מציעה.
מאיר פרוש: אני חושב שבאמת צריך לבחון את ההצבעה היום אם סיעת "גיל" הגמלאים קיבלו את ראשות הוועדה הזו מתוקף היותם סיעה של 7 חברים.
מאיר פרוש: ברגע שיש פיצול, אני חושב שצריך להעביר בחזרה את כל החלוקה לוועדה המסדרת.
קריאות: איזה פיצול?
אבשלום וילן: הפיצול יהיה בעתיד, אתה מתכוון.
מאיר פרוש: אנחנו כולנו יודעים מה קורה.
מאיר פרוש: כולנו מבינים מדוע מביאים היום את ההצעה הזו לכאן.
מאיר פרוש: יש פיצול.
מאיר פרוש: ייתכן מאד וזה לא מגיע בכלל לסיעת הגמלאים, כך שאני לא מציע להדיח היום אלא שיבדקו את זה שוב.
דוד טל: אני רוצה לקבוע שהיום אנחנו לא מדיחים את חבר הכנסת שרוני.
דוד טל: אם נחליט כך - נמליץ בידי הוועדה בראשותו של חבר הכנסת שרוני, להחליף את היושב ראש.
דוד טל: אני מוכרח לומר כאן, ואני אומר דברים בשמו של חבר הכנסת גלנטי - שגם במהלך הזה, לא זה שהיה, הוא רצה בהחלפה של יושב ראש, הוא אמר שקשה לו עם הדבר הזה, אבל הוא רצה לעשות את זה בצורה יותר סובלמטיבית.
דוד טל: לא קיבלו את זה, נאלצנו לקבל את דרך המלך, כפי שהציעו היועצות המשפטיות בתמיכתו הגדולה של חבר הכנסת גדעון סער, והלכנו בדרך המלך, עם כל מה שמשתמע.
שלי יחימוביץ': חבר הכנסת גלנטי - הדברים שאומר לא מכוונים נגדך, חלילה, יש לי הערכה גדולה אליך ואני חושבת שאתה יכול להיות יו"ר ועדה מציין.
שלי יחימוביץ': אני גם מבינה שאנחנו מתכנסים כאן באחידות דעות קואליציונית בגלל פרוצדורה, בגלל שכך נהוג, ולא מתערבים בענייניה של מפלגה זו או אחרת, ואם החליטה סיעת הגמלאים כך, יבואו כל מרכיבי הקואליציה ויתמכו, כי כך הפרוצדורה.
שלי יחימוביץ': אבל אנחנו לא נמצאים כאן, חבריי היקרים, בגלל פרוצדורה.
שלי יחימוביץ': הפרוצדורה היא כלי למימוש השקפת עולם.
שלי יחימוביץ': ואנחנו לא יכולים לנתק את הפרוצדורה מהמהות.
שלי יחימוביץ': ובמהות אנחנו יודעים שהדחתו של שרוני באה על רקע דבקותו בחוק שבסופו של דבר יעשה צדק עם הקשישים.
שלי יחימוביץ': אגב,צ על פי מצעה של מפלגת העבודה, על פי השקפת עולמה, על פי החלטת הסיעה שלה ועל פי החלטת המרכז, ועל פי הצעות חוק דומות שהגשנו - גם אני, גם חברת הכנסת אורית נוקד, גם חבר הכנסת מרציאנו ועוד חברים רבים בסיעת העבודה, חטאו של שרוני, במקרה הזה, ואי אפשר לנתק את המהות מהפרוצדורה -היא בכך שדבק והיה עיקש להיות נאמן לציבור בוחריו יותר מאשר למשמעת הקואליציונית.
שלי יחימוביץ': לא הפרוצדורה ולא המשמעת הקואליציונית יותר קדושים מהמחויבות שלנו לבוחרים שלנו ולהשקפת עולמנו.
שלי יחימוביץ': לכן אני מבקשת, גם ממך, אדוני היושב ראש, באמת - לא לעשות את זה כאקט ראשון של הכהונה שלך כאן.
שלי יחימוביץ': אגב, אני בטוחה שאתה מצדד בחוק הזה גם, ורוצה שהוא יעבור, אני מכירה את עמדותיך.
גדעון סער: הוא לא יעבור אם שרוני יודח.
שלי יחימוביץ': אני בטוחה שאתה מכיר את הזיקה בין התוכן ובין הפרוצדורה, ואני גם חושבת שחברי מפלגת העבודה לא צריכים להצביע בעד ההדחה.
יעקב מרגי: אדוני היושב ראש, תודה על ההזדמנות.
יעקב מרגי: רק לתקן ולעשות סדר: ועדת הכנסת לא מדיחה, היא רק ממליצה לוועדת העבודה והרווחה.
יעקב מרגי: דבר שני - אני, ברמה האישית חבר ומכבד את מר שרוני ואתה עבודתו בתקופה האחרונה, למרות שהיה מי שלא אהב את הסגנון, אבל הוא עשה עבודה חשובה בוועדת העבודה והרווחה.
יעקב מרגי: ואני אומר לכל החברים: אל לנו לשכוח שמחר-מחרתיים סיעתנו, סיעתכם - תבקש חילופי גברי, והיו דברים מעולם.
יעקב מרגי: רק בשבוע שעבר ביקשה מפלגת העבודה לעשות חילופים בראשות הוועדה לזכויות הילד וקיימנו.
יעקב מרגי: תארו לעצמכם שהיינו, חברי הכנסת - -
קריאה: בהסכמה.
יעקב מרגי: אני יודע שזה בהסכמה.
יעקב מרגי: תארו לכם שאנחנו, חברי ועדת זכויות הילד חושבים שזה עוול עם הציבוריות הישראלית, כי חברת הכנסת יחימוביץ עשתה עבודה נפלאה בוועדה, והיינו מחליטים שלא להחליף אותה כי זה לטובת הציבור.
קולט אביטל: סליחה, יש הסכם רוטציה.
יעקב מרגי: יש מדינת ישראל לפני המפלגה.
יעקב מרגי: זה מה שאתם עושים פה: הצגה.
יעקב מרגי: לכן, רבותיי, לסיום: בקשה להחליף את חבר הכנסת משה שרוני בוועדת העבודה והרווחה היתה מונחת אצלי כבר ביום שני.
יעקב מרגי: יכולתי לעשות את זה ביום שני ולא היתה החגיגה התקשורתית הזו, ומסע הצביעות הזה.
יעקב מרגי: אבל נתתי למשה שרוני - הוא ביקש 24 שעות, ונתתי לו 24 שעות.
יעקב מרגי: אז זה לא בעטיה של הצעת החוק מהיום, מהבוקר.
יולי יואל אדלשטיין: דבר אחד, במקום לבקר אחרים, אני רוצה לומר משהו מניסיוני הצנוע.
יולי יואל אדלשטיין: אני אומר את זה במיוחד לחברים מסיעת הגמלאים.
יולי יואל אדלשטיין: אני הייתי במצבים האלה.
יולי יואל אדלשטיין: יכול להיות שהדברים שהיו אצלנו קרו אפילו בצורה קצת יותר מכוערת ממה שקורה פה.
יולי יואל אדלשטיין: אני הייתי יושב ראש הסיעה.
יולי יואל אדלשטיין: דבר ראשון – להדיח מכל העבודות, להעיף מכל התפקידים – דברים כאלה וכאלה.